
OSJEČKO-BARANJSKA ŽUPANIJA

J A V N I   P O Z I V

za sufinanciranje programa prijevoza

onkoloških pacijenata na terapiju iz jedinica lokalne samouprave

s područja Osječko-baranjske županije za 2025. godinu
UPUTE ZA PRIJAVITELJE

Datum objave Javnog poziva: 20. siječnja 2025. godine

1.
Predmet Javnog poziva 

Predmet ovoga Javnog poziva je podnošenje prijava za sufinanciranje programa jedinica lokalne samouprave na području Osječko-baranjske županije kojima se osigurava prijevoz onkološkim pacijentima na terapije u Kliniku za onkologiju Kliničkog bolničkog centra Osijek, iz sredstava Proračuna Osječko-baranjske županije za 2025. godinu.

Temeljem ovoga Javnog poziva bit će sufinancirani programi jedinica lokalne samouprave na području Osječko-baranjske županije čija namjena odgovara uvjetima ovoga Javnog poziva.

Ovim Javnim pozivom provodi se postupak dodjele namjenskih nepovratnih financijskih sredstava za sufinanciranje programa jedinica lokalne samouprave na području Osječko-baranjske županije.

2.
Područje sufinanciranja 


Putem Upravnog odjela za zdravstvo, socijalnu skrb i hrvatske branitelje provest će se sufinanciranje programa jedinica lokalne samouprave vezanih uz očuvanje zdravlja i prevenciju bolesti, odnosno osiguravanje prijevoza onkoloških pacijenata na terapiju u Kliniku za onkologiju Kliničkog bolničkog centra Osijek. 
3.
Uvjeti za podnošenje prijava


Pravo podnošenja prijave programa po ovom Javnom pozivu imaju jedinice lokalne samouprave s područja Osječko-baranjske županije. 


Prijava programa izrađuje se sukladno Uputama za prijavitelje kojima su uređeni kriteriji za odabir programa, iznosi sufinanciranja i ostale upute bitne za prijavu.

4.
Cilj kojem program mora doprinijeti


Cilj programa je olakšavanje liječenja onkoloških pacijenata i to osiguravanjem besplatnog prijevoza od njihovog kućnog ulaza do ulaza u Zavod za onkologiju Kliničkog bolničkog centra Osijek, kao i povratak kući nakon terapije, svakog radnog dana. 


Cilj programa mora biti jasno definiran i mjerljiv (npr. broj korisnika/pacijenata kojima će biti pružena usluga organiziranog i besplatnog prijevoza na terapije i povratak s istih).

5.
Korisnička skupina na koju program mora biti usmjeren


Onkološki pacijenti s prebivalištem/boravištem na području Osječko-baranjske županije na terapiji Klinike za onkologiju Kliničkog bolničkog centra Osijek.

6.
Prihvatljivi prijavitelji


Jedinice lokalne samouprave (gradovi i općine) s područja Osječko-baranjske županije.

7. 
Prihvatljive aktivnosti


Prihvatljive aktivnosti programa obuhvaćaju prijevoz sa ili bez pratnje od adrese prebivališta/ boravišta onkološkog pacijenta do lokacije radioterapije, odnosno Klinike za onkologiju Kliničkog bolničkog centra Osijek i povratak s terapije do adrese prebivališta/boravišta onkološkog pacijenta. Također, omogućavanje otkazivanja prijevoza iz objektivnih ili osobnih razloga. 

8.
Maksimalni postotak sufinanciranja po prijavitelju


Omogućava se sufinanciranje do 50% troškova provedbe programa. 

9.
Trajanje programa


Programi jedinica lokalne samouprave mogu trajati do 31. prosinca 2025. godine. 

10.
Prihvatljivi i neprihvatljivi rashodi programa


Prihvatljivi rashodi programa jedinica lokalne samouprave su svi rashodi prijevoza kao što su rashodi za vozača (plaće i naknade), održavanja vozila, goriva i cestarine.  

Troškovi izrade promotivnog materijala kao i ostale promotivne aktivnosti ne smatraju se prihvatljivim rashodom.



Županija zadržava pravo prihvatiti i samo neke od predloženih troškova ili prihvatiti iste u manjem iznosu od predloženog programskom prijavom. 

11.
Financijska sredstva 


Za financiranje ovoga Javnog poziva planirana su sredstva Proračuna Osječko-baranjske županije u iznosu do 50.000,00 eura.  

12.
Način prijave programa 

Ovaj Javni poziv se objavljuje na internetskoj stranici Županije: www.obz.hr. 


Jedinice lokalne samouprave na području Osječko-baranjske županije svoje programe prijavljuju putem Obrasca prijave programa i Obrasca proračuna programa koji se nalaze u prilogu ovoga Javnog poziva i koji su dostupni na internetskoj stranici Županije. Obrasci se popunjavaju elektronički.

Obrasci moraju biti potpisani od strane osobe ovlaštene za zastupanje jedinice lokalne samouprave i ovjerene pečatom. Obrasci se ne mogu mijenjati.  



Prijave programa dostavljaju se u zatvorenoj omotnici s naznakom: "Javni poziv za sufinanciranje programa prijevoza onkoloških pacijenata na terapiju iz jedinica lokalne samouprave s područja Osječko-baranjske županije za 2025. godinu - ne otvarati" 

na adresu: 

Osječko-baranjska županija 

Upravni odjel za zdravstvo, socijalnu skrb i hrvatske branitelje 

Kapucinska ulica 40

31 000 Osijek 


Jedinice lokalne samouprave svoje programe mogu prijaviti od 20. siječnja 2025. godine.

Javni poziv je otvoren do utroška sredstava, a najduže do 12. prosinca 2025. godine. 


Jedinice lokalne samouprave mogu dobiti dodatne informacije o ovom Javnom pozivu u Upravnom odjelu za zdravstvo, socijalnu skrb i hrvatske branitelje Osječko-baranjske županije na e-mail: zdravstvo@obz.hr ili na broj telefona: 221-604.


Nepotpune, nepravovremene te prijave koje nisu podnesene na priloženim obrascima neće se razmatrati.

13.
Odlučivanje o prijavi


U obzir za odabir programa mogu doći prijave programa koje su izrađene sukladno uvjetima iz Javnog poziva i ovih Uputa, do utroška sredstava osiguranih za sufinanciranje.


O sufinanciranju programa jedinica lokalne samouprave odlučuje Zamjenik župana koji obnaša dužnost župana/Župan na prijedlog Povjerenstva za provedbu Programa Javnih potreba u zdravstvu u okviru sredstava osiguranih Županijskim proračunom za tekuću godinu za tu namjenu.


Pojedinačnim rješenjem Zamjenika župana koji obnaša dužnost župana/Župana utvrđuje se jedinica lokalne samouprave na području Osječko-baranjske županije kojoj je odobreno sufinanciranje programa prijevoza onkoloških pacijenata na terapiju u Klinički bolnički centar Osijek. 

14.
Ugovor o financiranju programa


S jedinicama lokalne samouprave za čije se programe rješenjima utvrdi sufinanciranje zaključuje se ugovor. Ugovorom se uređuju međusobna prava i obveze jedinice lokalne samouprave kao korisnika i Županije. 


Ugovorom se uređuje obveza izvještavanja i rokovi izvještavanja o provedbi provedenog programa jedinice lokalne samouprave. 


Izvješćima se prilažu prateći dokumenti i odgovarajući prilozi proistekli iz aktivnosti sufinanciranog programa.

